খর্বকায় চেহারা। তার উপরে ২১১ জন তৃণমূল বিধায়কের ঠাসাঠাসি ভিড়। তারই মধ্যে মঙ্গলবার যাবতীয় আলো কেড়ে নিলেন নদিয়ার করিমপুরের বিধায়ক মহুয়া মৈত্র। 
বিধানসভায় পরিষদীয় রাজনীতিতে নতুন বিধায়কদের অনভিজ্ঞতা নিয়ে প্রায়ই চর্চায় ব্যস্ত থাকেন তুলনায় অভিজ্ঞ বিধায়কেরা। একসময় বহুজাতিক সংস্থার উচ্চপদে কর্মরত মহুয়া তাঁদের শুধু আশ্বস্তই করলেন না। বিধানসভায় অভিষেকেই বুঝিয়ে দিলেন, বক্তা হিসাবে তাঁর উপরে ভরসা করতে পারে শাসকদল তৃণমূল। সতীর্থের এই ঝলমলে সূচনায় দিনের শেষে সপ্রশংস হাসি দেখা গিয়েছে পরিষদীয়মন্ত্রী তথা দলের মহাসচিব পার্থ চট্টোপাধ্যায়ের মুখে।
রাজ্যপালের বক্তৃতা নিয়ে বিতর্কের প্রথমদিনে নিজের দলের পাশাপাশি বিরোধী শিবিরের অনেক পুরনো বিধায়কদের মধ্যেও বক্তা তালিকায় ঠাঁই হয়েছিল প্রথমবারের বিধায়ক মহুয়ার। বক্তৃতার জন্য ১৩ মিনিট বরাদ্দ করা হয়েছিল। ওই অল্প সময়েই তথ্যের সঙ্গে রাজনীতি মেশালেন একেবারে দল ও সরকারের দেখানো লাইনে। সরকারের সাফল্য বর্ণনায় তিনি বলেন, ‘‘বিরোধীদলের এক বক্তা বলছিলেন, সাইকেল বিলির কথা। হ্যাঁ, সরকার সাইকেল বিলি করেছে। তাতে আপনাদের আপত্তি কেন! মেয়েদের জন্য শৌচাগার তৈরি করেছে সরকার। তাতে আপনাদের আপত্তি কেন!’’ বিপুল জয়ের কারণ সরল রাস্তায় ব্যাখ্যা করে মহুয়া বলেন, ‘‘এবারের ভোটে বিরাট কোনও মতাদর্শগত লড়াই হয়নি। সেভাবে কোনও নির্বাচনী বিষয়ও ছিল না। মানুষ সরকারকে ফিরিয়ে এনেছে ‘বিজলি-সড়ক-পানি’র কারণেই।’’
ম্যাসাচুসেটসের মাউন্ট হোলিওক কলেজ থেকে অর্থনীতি এবং গণিত নিয়ে স্নাতক মহুয়া বাংলা ভালই বলেন। কিন্তু স্বাচ্ছন্দ্য বজায় রাখতে ইংরেজিতেই নিজের বক্তব্য তুলে ধরেছেন। মাঝে মধ্যে দু’এক কথা বাংলায় বলে আবার ফিরে গিয়েছেন নিজের ছন্দে। তারই মধ্যে সরকারের উন্নয়নমূলক কাজের খতিয়ান যেমন দিয়েছেন তেমনই বিরোধীদেরও নিশানা করেছেন। প্রাপ্ত ভোটের শতাংশের হিসাব দিয়ে মহুয়া প্রমাণের চেষ্টা করেছেন, সিপিএম-সহ বামেরা তৃণমূলের থেকে ঠিক কতটা পিছিয়ে। বামেদের সঙ্গে জোট নিয়ে কটাক্ষ করতে মঙ্গলকোটে কংগ্রেসনেতাদের উপরে আক্রমণের প্রসঙ্গ টেনে এনেছেন।
অন্যদিকে শাসকদলকে আক্রমণের নিরিখে টানটান বক্তৃতা করেছেন কংগ্রেসের সুখবিলাস বর্মা এবং সিপিএমের আমজাদ হোসেন। পাল্টা তোপে বিরোধীদের বিব্রত করেছেন শীলভদ্র দত্ত, উদয়ন গুহের মতো তৃণমূলের বিধায়কেরা।
তবে তাঁদের সকলকে পিছনে ফেলে দিয়েছেন মহুয়া। বক্তৃতা শেষে তাই বিধানসভার ‘লবি’তে অভিনন্দন পেয়েছেন দিনভর। মহুয়ার এই আকর্ষণীয় সূচনায় দলের নেতারা বলেছেন, ‘‘তৈরি বক্তা।’’